
ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ  ՄԱՅԻՍԻ 22-Ի N 613-Ն ՈՐՈՇՄԱՆ ՄԵՋ  ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ

Հիմք ընդունելով «Նորմատիվ իրավական ակտերի մասին օրենքի 33-րդ և 34-րդ հոդվածները՝ Հայաստանի Հանրապետության կառավարությունը որոշում է.
1. Հայաստանի Հանրապետության կառավարության 2025 թվականի մայիսի 22-ի Շարունակական մասնագիտական զարգացումն ապահովող պարտադիր միջոցառումների ցանկը հաստատելու մասին N 613-Ն որոշմամբ հաստատված հավելվածի 1-ին կետը շարադրել հետևյալ խմբագրությամբ.
[bookmark: _GoBack]1. Արտակարգ իրավիճակներում առաջին բուժօգնություն
1.1. Ծրագրի նկարագիր. դասընթացը նպատակ ունի բուժաշխատողներին սովորեցնելու արտակարգ իրավիճակներում տուժածներին առաջին բուժօգնություն ցուցաբերել, արագ արձագանքել անհետաձգելի իրավիճակների ժամանակ և կյանքի համար վտանգավոր իրավիճակներում տուժածներին ցուցաբերել առաջին բուժօգնություն՝ մինչև մասնագիտական թիմերի ժամանումը, կազմակերպել թիմային աշխատանք։
1.2. Ուսուցանվող գիտելիքների շրջանակ.
1 Առաջին բուժօգնության հիմունքներ՝ ներածական մաս, արտակարգ իրավիճակների պայմաններում առաջին բուժօգնության կազմակերպում, հիմնական սկզբունքների ներկայացում. Հիվանդ կամ վնասվածք ունեցող անձի կառուցվածքային առաջին գնահատում (ABCDE) և կառավարում, անգիտակից վիճակների (կողքի ապահովության դիրքի կամ վերականգնողական դիրքի ցուցադրում), 1 ժամ տեսական և 0,5 ժամ գործնական.
2  Սիրտ-թոքային վերակենդանացում (ՍԹՎ)՝ մեծահասակների, 0-1 տարեկան և 1 տարեկանից բարձր երեխաների ՍԹՎ-ի հիմնական բաղադրիչները և տարբերությունները, սրտի անուղղակի մերսում, ցուցում, կատարման տեխնիկա, ՍԹՎ-ի ավարտը, արդյունավետության և անարդյունավետության գնահատում, արտահիվանդանոցային ՍԹՎ-ի հիմնական բաղադրիչները և տարբերությունները: Բազմափրկարար սիրտ-թոքային վերակենդանացում (ՍԹՎ) իրականացնելիս թիմային աշխատանքի կազմակերպում և արդյունավետ թիմի անդամի դրսևորում 1,5 ժամ տեսական և 1,5 ժամ գործնական.
3 Ավտոմատ արտաքին դեֆիբրիլյատորների օգտագործում՝ ավտոմատ արտաքին դեֆիբրիլյատորների կարևորությունը, ճիշտ և վաղ կիրառման կարևորությունը և հմտությունները 0,5 ժամ տեսական և 0,5 ժամ գործնական.
4 Շնչառություն, շնչուղիների անցանելիություն, օտար մարմնով շնչուղիների խցանման վերացում տարբեր տարիքային խմբերում՝ շնչուղիների անցանելիություն, շնչառություն և արյան շրջանառություն (ABC), օտար մարմնի հեռացում շնչուղիներից, արհեստական շնչառություն, ցուցումը, մանեկենի վրա արհեստական շնչառության տեխնիկայի ցուցադրում (բերան-բերան, բերան-քիթ, Ամբու պարկ), 1 ժամ տեսական և 1 ժամ գործնական.
5 Առաջին բուժօգնություն վնասվածքի հետ կապված անհետաձգելի վիճակների դեպքում՝ վնասվածքներ սալջարդ, վերքեր, անդամահատում, օտար մարմնի առկայություն, կյանքին սպառնացող արյունահոսություններ, այրվածքներ, կոտրվածքներ, ինչպես նաև շոկային իրավիճակների վաղ հայտնաբերում և կառավարում 1,5 ժամ տեսական և 0,5 ժամ գործնական.
6 Առաջին բուժօգնություն անաֆիլակտիկ շոկի, ջղաձգումների (էպիլեպտիկ նոպա), կաթվածի, կրծքավանդակի ցավի, հիպոգլիկեմիայի, բրոնխիալ ասթմայի նոպայի, թունավորումների, կենդանիների կծածների և խայթոցների  ժամանակ 1 ժամ տեսական և 0,5 ժամ գործնական.
7 Առաջին բուժօգնություն ընդհանուր սառեցման (հիպոթերմիա), ցրտահարման, արևահարման, ջերմային հարվածի (հիպերթերմիա), ջերմային հյուծման ժամանակ 0,5 ժամ տեսական և 0,5 ժամ գործնական։
Տևողությունը՝ 12 ժամ (12 ՇՄԶ կրեդիտ, որից 7-ը՝ տեսական, իսկ 5-ը՝ գործնական կրեդիտ։
Թիրախային լսարան՝ ավագ և միջին բուժաշխատողներ։։
2. Սույն որոշումն ուժի մեջ է մտնում 2026 թվականի հոկտեմբերի 1-ից։
3. Սույն որոշման ուժի մեջ մտնելուց հետո Արտակարգ իրավիճակներում առաջին բուժօգնություն շարունակական մասնագիտական զարգացումն ապահովող պարտադիր միջոցառման կազմակերպիչները դասընթացները պետք է կազմակերպեն սույն որոշման 1-ին կետով սահմանված պահանջներին համապատասխան՝ միջոցառման գործնական բաղադրիչը բացառապես առկա ձևաչափով։ 


